Priebežná správa
o príprave a uskutočnení sčítania obyvateľov, domov a bytov v roku 2001
za rok 2002

Úvod

Štatistický úrad Slovenskej republiky (ďalej len „ŠÚ SR“) realizoval sčítanie obyvateľov, domov a bytov v roku 2001 podľa  zákona č. 165/1998 Z. z. o sčítaní obyvateľov, domov a bytov v roku 2001, ako jedno zo svojich najrozsiahlejších štatistických zisťovaní.

Uznesením vlády SR č. 125/1998 bolo uložené predsedovi ŠÚ SR  predkladať na rokovanie vlády SR priebežnú správu o postupe prác pri príprave a uskutočnení zabezpečenia sčítania obyvateľov, domov a bytov v roku 2001 (ďalej len „sčítanie“) každoročne do 30. apríla. Súhrnná správa o priebehu a výsledkov sčítania obyvateľov, domov a bytov bude spracovaná a predložená na rokovanie vlády SR do 30. novembra 2004.

	Činnosť ŠÚ SR bola v roku 2002 zameraná predovšetkým na úlohy súvisiace so  spracovaním výsledkov sčítania - vytvorenie definitívnej databázy údajov zo sčítania, prípravu technológie spracovania výsledkov, publikovanie spracovaných údajov a ich prezentáciou. V roku 2002 boli spracované a publikované informácie podľa schváleného programu prezentácie výsledkov sčítania. 

Spracovanie výsledkov 

1.	Projektová príprava spracovania výsledkov

      a) Decentralizované spracovanie
V súlade s metodikou štatistických zisťovaní vypracoval ŠÚ SR v roku 2001 technický projekt decentralizovaného spracovania výsledkov sčítania, v ktorom je metodicky vymedzený obsah spracovania, definované kontroly, ktoré overujú správnosť vyplnenia tlačív, správnosť väzieb medzi vyplnenými údajmi. Boli vypracované klasifikácie a číselníky, potrebné pre  následné štatistické spracovanie zisťovaných údajov.

Navrhnutý systém decentralizovaného spracovania údajov zo sčítania, ktorý prebiehal  na ŠÚ SR - krajských správach, urýchlil túto fázu spracovania výsledkov sčítania, a tým aj ich následné publikovanie.  

V priebehu prvého polroku 2002 pokračovala realizácia decentralizovaného spracovania – boli zaznamenané, skontrolované a spracované (kódované) údaje, ktoré sa na sčítacích tlačivách slovne zapisovali (názov školy, adresa zamestnávateľa, zamestnanie, prvé trvalé bydlisko a pod.). 

Táto etapa spracovania výsledkov sčítania bola ukončená v prvej polovici roku 2002.

      b)  Centralizované spracovanie
V centralizovanej etape spracovania boli údaje sumarizované a triedené podľa preddefinovaných výstupných publikačných tabuliek. Vytvárala sa definitívna databáza s údajmi zo sčítania.
V projekte centralizovaného spracovania výsledkov sčítania boli stanovené kritériá na tvorbu výstupných triedení zisťovaných údajov v územnom detaile za časti obce, obce, okresy, kraje a za Slovenskú republiku, výstupných triedení údajov za mestá, za vidiecke obce, podľa veľkostných skupín obcí a výstupných triedení podľa osobitných kritérií – tabuľky za obyvateľstvo, za domy, za byty a za domácnosti.

2.  Programové zabezpečenie spracovania výsledkov

	Všetky etapy spracovania údajov zo sčítania - počnúc ich prevodom do elektronickej formy, cez ich formálnu úpravu, kódovanie, kontrolu a sumarizáciu až po ich výstupné triedenia sú zabezpečené osobitným aplikačným programovým vybavením.

	V roku 2002 boli realizované činnosti súvisiace s kontrolou úplnosti a správnosti zistených a spracovávaných údajov, so zabezpečením číselného kódovania slovne zapísaných odpovedí na sčítacích tlačivách a so spracovaním výstupných triedení definovaných v projekte.

3.  Prezentácia výsledkov sčítania 

Projekt prezentácie obsahuje formy prezentácie - nadefinované výstupné tabuľky so štatisticky spracovanými údajmi zo sčítania s určením územného detailu, za ktorý sú údaje spracované a publikované.

Spôsob prezentácie výsledkov je  porovnateľný s výstupmi a výsledkami sčítania v roku 1991, je spracovaný v súlade s odporúčaniami Eurostat-u a požiadavkami externých používateľov. Popri papierových výstupoch (knižné publikácie) budú informácie zo sčítania poskytované predovšetkým modernými informačnými technológiami - v elektronickej forme (diskety, kompaktné disky), cez internet a elektronickou poštou (e-mail).

V rámci prezentačného systému výsledkov sčítania bola v roku 2002:
-	spracovaná projektová dokumentácia na realizáciu publikácií a prezentáciu z údajov sčítania, v ktorej je popísaná štruktúra, rozsah a obsah tlačených publikácií, navrhnutý organizačný postup pri prezentácii údajov a technologický postup pre realizáciu jednotlivých foriem prezentácie vrátane technického popisu hardvéru a softvéru potrebného na zabezpečenie prezentácií - 31. júl 2002,
-	programové zabezpečenie výstupov z výsledkov sčítania podľa technického projektu - úprava aplikačného programového vybavenia pre možné zhotovenia výstupov na požiadanie z údajov v databáze sčítania - 31. júl 2002,
-	príprava matrice jednoduchej verzie CD ROM-u z výsledkov sčítania - 30. september 2002,
-	príprava internetových stránok z výsledkov sčítania (vypracovanie programového vybavenia prezentácie údajov formou web technológie a vystavenie databáz na internet)    - 30. september 2002,
-	zabezpečenie tlačových výstupov z výsledkov sčítania - 59 zostáv tzv. republikových tabuliek za 230 územných členení (SR, NUTS 2, kraje, okresy, mestá) a 17 zostáv tzv. obecných tabuliek za územné členenie SR, NUTS, kraj, okres, obec, Bratislava, Košice, častí obcí, ZSJ - 30. november 2002,

-	príprava matrice úplnej verzie CD ROM-u z výsledkov sčítania (s databázou a softvérom pre možnosť selektívneho výberu údajov) - 30. november 2002.

Kompletné definitívne výsledky zo sčítania boli prezentované na tlačovej besede predsedu ŠÚ SR s novinármi v októbri 2002.

V roku 2002 ŠÚ SR spracoval, publikoval a prezentoval definitívne údaje zo sčítania:
 
Formou CD
vo formáte pdf: 
-	Definitívne výsledky za SR, NUTS2, kraje a okresy
-	Definitívne výsledky za mestá
-	Definitívne výsledky za obce Bratislavský región
-	Definitívne výsledky za obce Západoslovenský región
-	Definitívne výsledky za obce Stredoslovenský región 
-	Definitívne výsledky za obce Východoslovenský región

vo formáte xls:
Definitívne výsledky s údajmi sčítania za:
-	SR, NUTS2, kraje a okresy – republikové zostavy
-	SR, NUTS2, kraje okresy a obce - obecné zostavy 
-	SR, NUTS2, kraje a okresy (mesto, vidiek) - veľkostné skupiny obcí

Formou tlačových publikácií
Zoznam vydaných publikácií za SR, kraje, okresy a obce je v prílohe materiálu.

Štatistický lexikón obcí SR 2002
Pre Štatistický lexikón obcí SR 2002 boli spracované údaje zo základnej databázy sčítania a zabezpečené tlačové podklady pre tlač lexikónu (október 2002), jeho knižné vydanie bolo k dispozícii začiatkom roku 2003. 
Štatistický lexikón obcí obsahuje údaje o obyvateľoch, domoch a bytoch v roku 2001. Je aktuálnym zoznamom obcí, ich častí a základných sídelných jednotiek s uvedením PSČ a výmery obce. Sú v ňom zaznamenané všetky územné zmeny v názvoch obcí a ich častí, ktoré sa uskutočnili na území SR od roku 1992. 

Spracovanie a publikovanie údajov o dochádzke do zamestnania, škôl a učenia z výsledkov sčítania
-	spracovanie technického projektu do 30. septembra 2002,
-	spracovanie programového vybavenia do 31. októbra 2002,
-	spracovanie údajov o dochádzke do 30. novembra 2002.

Historický lexikón obcí
Pre Historický lexikón obcí boli spracované údaje zo základnej databázy sčítania a pripravili sa tlačové podklady pre tlač lexikónu.
Historický lexikón obcí obsahuje údaje uvedené v štatistických lexikónoch obcí z roku 1974, 1982, 1992 a 2002 a zároveň budú k dispozícii údaje z jednotlivých sčítaní prepočítané na územnú štruktúru v jednotlivých sčítaniach. Obsahuje aj názvy obcí, ktoré existovali na území SR v rokoch 1971 - 2001 a zoznam územných zmien za uvedené obdobie.

Alternatívne scenáre vývoja obyvateľstva do roku 2025
Východiskom  pre jednotlivé scenáre bol stav a štruktúra obyvateľstva z údajov databázy sčítania. Scenáre boli využité pri výpočte  prognózy vývoja obyvateľstva SR do roku 2025, ktorá vyšla v publikačnej forme Prognóza vývoja obyvateľstva v Slovenskej republike do roku 2025.

Poskytovanie údajov medzinárodným organizáciám
V súlade s pokynmi a tabuľkovým programom sčítania boli spracované a poskytnuté požadované údaje pre Eurostat vo forme 40 tabuliek. 

Poskytovanie údajov ústredným orgánom štátnej správy a ostatným inštitúciám
Prostredníctvom informačného servisu ŠÚ SR sa poskytujú požadované údaje z databázy sčítania:
-	Národnej rade SR, Kancelárii prezidenta SR, ústredným orgánom štátnej správy ( MV SR, MPSVR SR, MO SR, MVRR SR, MK SR, MF SR, MP SR, MŠ SR, MŽP SR) a orgánom miestnej štátnej správe boli poskytnuté niektoré publikácie zo sčítania za SR, kraje  a okresy pre ich potreby, 
-	iným organizáciám  (napr. Ekonomická univerzita, Národná banka Slovenska, Národný úrad práce).

4.  Využívanie databázy sčítania 

Databáza vytvorená zo sčítania bola použitá na:
-	vytvorenie databázy pre regionálnu štatistiku – porovnanie vývoja sociálnej a demografickej úrovne regiónov až po úroveň obcí, 
-	vytvorenie tzv. opory výberu pre štatistické výberové zisťovania v domácnostiach, ktorá umožní zracionalizovať ostatné výberové zisťovania v období po roku 2002. Napr. výber domácností pre: 
-	štatistiku rodinných účtov, 
-	Mikrocenzus 2003,
-	ostatné zisťovania (výberové zisťovania pracovných síl, SILC a pod.).

Databáza zo sčítania bude využitá na:
-	poskytovanie údajov ústredným orgánom štátnej správy a ostatným externým používateľom podľa osobitných požiadaviek, 
-	poskytovanie údajov pre medzinárodné porovnávanie (EUROSTAT, Svetová banka, OECD, OSN),
-	spracovanie analýzy výsledkov sčítania za SR a jednotlivé kraje.

5.  Rozpočtové  zabezpečenie

	ŠÚ SR použil v roku 2002 rozpočtové prostriedky predovšetkým na:
-	decentralizované a centralizované spracovanie údajov zo sčítania,
-	spracovanie technických projektov a následného programového vybavenia nevyhnutného pri spracovaní a prezentácii údajov zo sčítania,
-	spracovanie a publikovanie výsledkov zo sčítania.

	ŠÚ SR v roku 2002 vyčerpal 46 793 tis. Sk z pridelených rozpočtových prostriedkov určených na prípravu a uskutočnenie sčítania (úspora 7 tis. Sk). 
Čerpanie rozpočtových výdavkov na zabezpečenie prípravy  sčítania obyvateľov, 
domov a bytov v roku 2001  - rozpočtová kapitola ŠÚ SR                                                                                                                                                 			                                                                                              v tis. Sk
		Druh výdavkov 	Rozpočet	Čerpanie k	
			2002	31.12. 2002	
Výdavky úhrnom	46800	46793	
					
Bežné výdavky spolu	35125	35125	
v tom:					
	610 Mzdy, platy		10820	10735	
	620 Poistné, príspevky		  4086	  4233	
	630 Tovary a ďalšie služby		20219	19371	
		v tom:			
		631 Cestovné	    238	    324	
		632 Energie, voda a komunikácie	    585	    654	
		633 Materiál a služby	11083	10372	
		634 Dopravné	     53	     63	
		635 Údržba, opravy	     62	   116	
		636 Nájomné za prenájom	     24	    40	
		637 Ostatné tovary a služby 	  8174	 7802	
					
             911 - prevod do roku 2003				  786	
					
Kapitálové výdavky spolu	11675	11668	

6.  Úlohy v roku 2003

V roku 2003 bude pokračovať prezentácia výsledkov sčítania. Publikované budú ďalšie výsledky zo sčítania za obyvateľov, domy, byty a domácnosti v rôznych členeniach za SR, NUTS 2, kraje, okresy, obce podľa veľkostnej skupiny obcí v knižnej forme a na CD. Bude publikovaný Historický lexikón obcí, údaje o dochádzke do zamestnania, škôl a učenia a budú spracované analýzy výsledkov zo sčítania podľa krajov a SR. Údaje zo sčítania budú využité pri spracovaní projekcie domácností SR.

V priebehu roku 2003 budú poskytované údaje zo sčítania medzinárodným organizáciám napr. podľa požiadaviek definovaných EUROSTAT-om pre projekt „Local Teritorial Units“. 

Získavanie ďalších poznatkov  a výmena skúseností prostredníctvom spoločných stretnutí EUROSTAT-u umožní vyhodnotenie prípravy a realizácie sčítania na úrovni ostatných členských a nečlenských štátov EÚ ako aj vzájomné porovnanie foriem a systému prezentácie sčítania obyvateľov, domov a bytov.

Podľa špecifických požiadaviek externých používateľov budú poskytované údaje z databázy sčítania.